|  |
| --- |
| **Szabadi Mihály,a „Sióagárdért Emlékérem” 2005. évi kitüntetettjeéletútjának és munkásságának méltatása***(Elhangzott Sióagárdon, 2005. május 20-án)*  **Tisztelt Egybegyűltek! Tisztelt Agárdi Barátaink!Kedves Balázs atya! Kedves János bácsi!****Miska bácsi, drága öregem**! Már megint gyüttment méltat itt egy ősgyökös sióagárdit! Micsoda szokás ez itt! És mégsem méltatlan ehhez a naphoz és a kitüntetésekhez sem. Végtére is a messzebbről jött még más nézőszögből lát, sokszor mást is, többet is meglát, mint a helyi. Ennek jegyében vállalkozom Szabadi Mihály méltatására... 1937. április 4-ét írtak. Egyszerű közömbös nap volt, Sióagárd is élte a maga megszokott életét, mit sem tudva még arról, hogy e dátumnap ejtésének lesz még furcsa kényszeres csengése egyszer majd félévszázadon át. A legnagyobb újság erre a napra Agárdon az lett, hogy újszülöttel, fiúgyerekkel szaporodott a falu népe. A jövevény a keresztségben a Mihály nevet kapta...Édesanyja. amint először magához ölelve, ott tartotta a karjában, bizonyára sokféle életbeli szerepet, boldogulási módot végiggondolt kisfia számára ezen a napon, egyet biztosan aligha hitt.Azt, hogy majdnem 70 évvel később itt, a falujában valamennyi itt élő figyelme az ő fiára fog irányulni egy napon, és az őt méltató azt mondja, hogy a mai ünnep Szabadi Mihály etnográfus-koreográfus-népművelő tiszteletére is szól... Etnográfus? Koreográfus? Bizony furcsán hangzó szavak lettek volna ezek akkoriban! Értelmük akkortájt volt épp alakulóban, de csak a leghozzáértőbbek számára. A néprajzkutatók, népzene- és néptáncgyűjtők akkoriban kezdtek újszerű csudabogarak lenni a falusi ember számára. És hogy a falusi embernek az általa megélt természetes és szerves paraszti kultúrája a tudomány és a művészet tárgya lesz egy emberöltőn belül, azt nehezen lehetett volna megmagyarázni az 1937-es agárdi embernek... És jött egy világháború, és jött egy, a nemzet számára nagyon küzdelmes hosszú kor, amely Szabadi Mihály életének is kitette a javát...Ő persze minderről gyermekként, majd serdülőként mit sem tudhatott, mindebből akkor keveset érthetett. Agárdi kisdiákként a tehetségét bontogatta, hogy azután meg se álljon a pécsi főiskolai tanulmányokig...Pedagógusként. népművelőként úgy döntött, hogy életét a paraszti kultúra, azon belül is főleg a folklór tanulmányozásának szenteli. De már ekkor fölesküdött arra, hogy e téren nemcsak tudást, ritka ismeretet szerez. hanem az így is mentett értékeket örökíti is, sőt alkotó erejével ötvözve a legnagyobb elkötelezettséggel továbbhagyományozza...És innentől kezdve a méltató szájából sorjáznia kellene a tényeknek. Hosszan-hosszan kutatások és koreográfiák címeinek, együttesek és települések neveinek. Ám csak a legfontosabbak fölsorolása is több tánckoreográfiára való időt követelne magának.Következzenek itt most a legfontosabbak, azok is az én önkéntes válogatásomban! Szabadi Miska már egészen fiatalon a Magyar Tudományos Akadémia intézetének külső munkatársa. Kutató figyelme a Duna menti településekre irányul, de mert erre a vidékre a háború után nagyszámú székelyt sodort a sors, a kutató látóköre hamar kitágult egészen Bukovináig. Táncokat gyűjt és jegyez le.De mert (mint mondtam) a hagyományoknak nemcsak lelkes kutatója, hanem makacs továbbörökítője is, már ennek az időszaknak országos hírt szerző sikere a szekszárdi Bartina Néptánc Együttes megalapítása. 22 évig ő áll majd az együttes élén. S mert nagy igényességgel tör a jóra, a szépre és a tisztára, közben kidolgozza a néptáncoktatás.Sajátos módszereit, és néptánciskolát hoz létre. Alig múlt 30 éves, és már országos hírű koreográfus, sőt az egész Kárpát-medence megismeri őt erről az oldaláról. Számos tánckompozíciója kimagasló díjat nyert és nyer mind a mai napig. Tolnai szvit. Szőlőtaposó. Kisugrós — kezdeném itt sorolni, de ha sötétedésig folytatom, még akkor is félő, hogy maradna ki fontos cím. A pályakezdéstől a rendszerváltásig meghatározó személyisége, első-második vonalban vezetője megyéje közművelődési életének.Számos kulturális eredmény, nagy sikerű rendezvény, mozgalom tényéről ma szó sem eshetne, ha ő nem állt volna mindig a kezdeményezők élén.Közművelődési szakmája a legrangosabb kitüntetésével, a Bessenyei-díjjal ismerte el érdemeit.  1991-ben a megyék meggyengülésekor addigi intézményét „szétszervezik alóla”. Pedig ő még tele van alkotóerővel és tenni akarással.Sióagárd akkor fejezi ki először a szülötte iránt érzett megbecsülést: szülőfaluja hazahívja a helyi kulturális élet első emberének.Azonnal újjáalakítja a helyi népi együttest, párhuzamosan megkezdi az utánpótlás-nevelést. Az eredmény közismert, sőt nemzetközi híre van.A sióagárdi együttes az ország legjobbjai közé emelkedik, nem illetlenség azt mondani, hogy ebben az időszakban számtalanszor vitathatatlanul a legjobb hagyományőrző együttes.Menedzseli a citera együttest és a báb együttest, és ezek is sokra viszik, mert jó érzékkel mozgósítja a legalkalmasabb társakat erre a munkára.Itthoni működése alatt a falu a néptánc mozgalom, a hagyományőrző mozgalom afféle regionális központjává válik, sokan keresik föl a szakmai életből.Ismerősebben cseng a Sióagárd név országszerte, ismerősen a határon túli nemzetrészek körében, és egyre több idegen országban próbálgatják jól ejteni a kis magyar falu nevét. És a szakma számára a Sióagárd és a Szabadi Mihály név édestestvérek lesznek.A Duna menti Folklórfesztivál kiterjedése Sióagárdra is, a kapcsolódó Aratónap, az Alisca Borverseny és a Halfőző Verseny kulturális programjai, a Hazaváró, a Szüreti Nap... amikor majd e hagyományok kezdeteit a hálás utódok felidézik, ezek mind-mind összefonódnak Miska bácsi nevével.Hogy amikor a megyei intézmény a 90-es évek közepén újjászerveződött, akkor a legtermészetesebb módon ismét őt szólították az élére, ás a nyugdíjazása előtti 2 évben még csak tovább halmozta a szakmai sikereket.Amikor ma a megyében Cinege Népdaléneklési Versenyen száll az ének, amikor a Főldesi Hagyományőrző Találkozókon toppan a táncosok csizmája, azok a ritmusok akaratlanul is oly sokszor lüktetik a Szabadi nevet. Aztán újra itthon! És az éppen kedvszegésre készülődő együttesben újra pezsdül a vér és hatalmas koreográfiái egészen az új nemzeti színházi dobogókig röpítik az agárdiakat...És újra itthon, immár a legszorosabb értelemben is. Itthon faluja lakójaként és kint Leányvárban.S ha hazaérkezünk vele legszűkebb életébe, ne hallgattassék el az sem, hogy Dóra asszonnyal az oldalán az általa szentnek tudott hagyományok méltó továbbvitelére nevelte a három gyereket: Juditot, Pétert és kis Miskát. És évek óta már az unokáit is.Hány olyan gyerek van ma Magyarországon, aki nagyapja tanyáján a kopjafa körül Szózattal köszönti a nemzeti ünnepet?!És ha a személyes szférába érkeztem a szóval, mostantól hagy legyek a legszemélyesebb!  Drága Miska bácsi, öregem!Majdnem 20 éve lehettünk munkatársak, és úgy hozta a sors, hogy többnyire én voltam a főnököd. Én inkább úgy emlékszem te voltál a tanítómesterem. sokat tanulhattam ez alatt tőled.Öreg morgós Szabadi Miska hányszor álltál elém kritikus megjegyzéseddel: ‚ ‚Na, ideügyelj, Say Pista!”, és én akkori szívem szerint de sokszor visszamorogtam volna, ha a tisztesség engedi. Ma már tudom, akkori morgásaid is csak tanítottak, tapasztalatot adtak. Na, ideügyelj, Szabadi Miska!Sióagárd nehezen ad megböcsülést, de ha ad, az nagyon szívmelengető (ha valaki megtapasztalhatta ezt, hát én igen).Engedd hát jó öreg szívedet, a morgásokba beleizmosodott szívedet most melegedni. Sióagárd ma kitüntet téged, és erre nem a megszokás hatalma kényszerítette, hanem a neked szóló elismerés. Fogadd el!  Dr. Say István  |
|   |
|  |
|   |